Ο **Χασίμ Θάτσι** (αλβανικά: *Hashim Thaçi*, και *Thaqi*, σερβικά: Хашим Тачи ή *Hašim Tači* συχνά και *Thaci* στα αγγλόφωνα ΜΜΕ) (1968-) είναι πολιτικός, ο οποίος διετέλεσε ο 4ος πρόεδρος από το 2016 ως την παραίτησή του τον Νοέμβριο του 2020, και ο 1ος πρωθυπουργός του Κοσσυφοπεδίου μιας μερικώς αναγνωρισμένης χώρας από το 2008 ως το 2014, πρόεδρος του Δημοκρατικού Κόμματος του Κοσσυφοπεδίου (PDK) και άλλοτε πολιτικός ηγέτης του Απελευθερωτικού Στρατού του Κοσόβου (UCK) μιας οργάνωσης η οποία είχε αναγνωριστεί από την CIA ως τρομοκρατική.

Βιογραφία
---------

Γεννήθηκε στις 24 Απριλίου 1968 στην Μπρόκνα του δήμου Σερμπβίτσα, στα βορειοδυτικά της κοιλάδας της Ντρένιτσας, στην τότε Σοσιαλιστική Δημοκρατία της Σερβίας.

Σπούδασε Φιλοσοφία και Ιστορία στο Πανεπιστήμιο στην Πρίστινα και στη συνέχεια μετανάστευσε στην Ελβετία. Ιδρυτικό μέλος του Κινήματος του Λαού για το Κοσσυφοπέδιο (LPK), ενός πολιτικού κόμματος του Κοσόβου, το οποίο υπηρέτησε τον αλβανικό εθνικισμό και το κίνημα για μια Μεγάλη Αλβανία, το 1993, ο Θάτσι, με το ψευδώνυμο «φίδι», τέθηκε επικεφαλής του αντάρτικου τρομοκρατικού στρατού.

Τον Ιούλιο του 1997 καταδικάστηκε σε 10 χρόνια φυλάκισης ερήμην από Σέρβους δικαστές στο δικαστήριο στην Πρίστινα, οι οποίοι τον είχαν κατηγορήσει για τρομοκρατία. Στις αρχές του 1998 η τότε σερβική κυβέρνηση του Σλόμπονταν Μιλόσεβιτς εξέδωσε ένταλμα σύλληψης για το Θάτσι. Ο τελευταίος τον Μάρτιο του 1999 προήχθη σε πολιτικό ηγέτη του UCK και με αυτήν την ιδιότητα παρέστη στις ειρηνευτικές διαπραγματεύσεις για το Κοσσυφοπέδιο, στο Ραμπουγιέ της Γαλλίας. Ηγήθηκε των συνομιλιών για τον καθορισμό του πολιτικού καθεστώτος στο Κοσσυφοπέδιο.

### Εκλογική νίκη το 2007

Ο Θάτσι κέρδισε με περίπου 35% για το κόμμα του τις βουλευτικές εκλογές που διεξήχθησαν στο Κοσσυφοπέδιο με αποχή από τους Σέρβους στις 17 Νοεμβρίου του 2007. Το κόμμα του, Δημοκρατικό Κόμμα του Κοσόβου (Partia Demokratike e Kosovës - PDK) σχημάτισε κυβέρνηση συνασπισμού με το Δημοκρατικό Σύνδεσμο του Κοσόβου (Lidhja Demokratike e Kosovës - LDK), του οποίου ηγείται ο Πρόεδρος Φατμίρ Σεϊντίου και ήρθε 2ο με 22% των ψήφων.

Στις 9 Ιανουαρίου του 2008 εξελέγη πρωθυπουργός  από τη Βουλή με 85 ψήφους υπέρ.

Έτσι, ηγούνται της πορείας του Κοσόβου για απόσχιση από τη Σερβία  κάτι που θα προέκυπτε εάν δε βρισκόταν κάποια λύση στο θέμα του καθεστώτος ως τα μέσα Δεκεμβρίου. Οι συνομιλίες για το καθεστώς κατέρρευσαν και οι αλβανόφωνοι κήρυξαν μονομερώς την ανεξαρτησία του Κοσσυφοπεδίου, στις 17 Φεβρουαρίου του 2008.

Στις 6 Ιουνίου 2008 ένοπλος αποπειράθηκε ανεπιτυχώς να δολοφονήσει τον Θάτσι στο σπίτι του στην Πρίστινα.

### Πρόωρες εκλογές το 2010

Στις αρχές Νοεμβρίου του 2010 η βουλή ψήφισε πρόταση μομφής κατά της κυβέρνησης Θάτσι, και η χώρα οδηγήθηκε σε πρόωρες εκλογές στις 12 Δεκεμβρίου. Είχε προηγηθεί η αποχώρηση του κόμματος του Δημοκρατικού Συνδέσμου του Κοσόβου από την κυβέρνηση συνασπισμού στα μέσα Οκτωβρίου. Ο Θάτσι κατήλθε επικεφαλής ξανά του Δημοκρατικού Κόμματος του Κοσόβου. Μετά την πραγματοποίηση τους, με τις δημοσκοπήσεις έξω από τα εκλογικά κέντρα να δίνουν τη νίκη στο κόμμα του με διαφορά 6 μονάδων έναντι του κόμματος του Δημοκρατικού Συνδέσμου στον οποίο ηγείτο ο δήμαρχος Πρίστινας Ίσα Μουστάφα, ο Θάτσι διακήρυξε τη νίκη του, με την πλευρά των αντιπάλων του να εκφράζει καταγγελίες για παρατυπίες.

### Κατηγορίες για εγκλήματα πολέμου από το Συμβούλιο της Ευρώπης

Λίγο μετά την επανεκλογή του ήρθε στο φως της δημοσιότητας έκθεση του ειδικού εισηγητή του Συμβουλίου της Ευρώπης, Ντικ Μάρτι, για το οργανωμένο έγκλημα με στοιχεία από πηγές του FBI και άλλων υπηρεσιών, σύμφωνα με τα οποία ο Θάτσι εμπλέκεται σε υπόθεση εμπορίας οργάνων από αιχμαλώτους πολέμου, όταν ο Απελευθερωτικός Στρατός του Κοσόβου (UCK) μαχόταν με τις σερβικές δυνάμεις για τον έλεγχο του εδάφους. Ο ίδιος αρνήθηκε τις κατηγορίες, ενώ στο Βελιγράδι ο Σέρβος αντεισαγγελέας για τα εγκλήματα πολέμου, Μπρούνο Βέκαριτς, ζήτησε την κινητοποίηση όλων των οργάνων της δικαιοσύνης στην Αλβανία, το Κόσοβο και τη Σερβία.

### Κυβέρνηση 2011

Ο Θάτσι έλαβε εντολή για σχηματισμό νέας κυβέρνησης και υπέγραψε συμφωνία με το κόμμα Συμμαχία για το Νέο Κόσοβο (AKR) και με κόμματα που εκπροσωπούν τις εθνικές μειονότητες στις 19 Φεβρουαρίου 2011 για σχηματισμό κυβέρνησης συνασπισμού. Με βάση την διακομματική συμφωνία, ο Θάτσι έγινε πρωθυπουργός για μία ακόμη θητεία και ο επικεφαλής της Συμμαχίας για το Νέο Κόσοβο, Μπεντζέτ Πατσόλι ανέλαβε πρόεδρος του Κοσόβου.

### Εκλογές 2014

Στις βουλευτικές εκλογές του 2014 νικητής αναδείχθηκε το Δημοκρατικό Κόμμα του Κοσόβου του Θάτσι. Το Δημοκρατικό Κόμμα έλαβε τις περισσότερες έδρες στο Κοινοβούλιο (38) σύμφωνα με τα τελικά αποτελέσματα, που ανακοινώθηκαν στις 27 Ιουνίου, ενώ στη 2η θέση ήταν η Δημοκρατική Συμμαχία του Κοσόβου με 30 έδρες και το Κίνημα Αυτοδιάθεση, με 16 έδρες. Ωστόσο, παρά τη νίκη του στις εκλογές ο Θάτσι αποχώρησε από την πρωθυπουργία.

### Εκλογή στην προεδρία 2016

Ο Θάτσι εξελέγη Πρόεδρος του Κοσόβου στις 26 Φεβρουαρίου 2016 και ανέλαβε καθήκοντα στις 7 Απριλίου 2016.

Στις 5 Νοεμβρίου 2020 ο Θάτσι παραιτήθηκε για να αντιμετωπίσει κατηγορίες για εγκλήματα πολέμου.

Προσωρινά πρόεδρος έγινε η Βιόσα Οσμάνι.

Παραπομπές
----------

1. ↑  www.britannica.com/EBchecked/topic/1474365/Hashim-Thaci.
2. ↑  «Encyclopædia Britannica» (Αγγλικά) biography/Hashim-Thaci. Ανακτήθηκε στις 9  Οκτωβρίου 2017.
3. ↑  (Γερμανικά) *Εγκυκλοπαίδεια Μπρόκχαους*. thaci-hashim.
4. ↑  www.ukhairdressers.com/celebrity%20male%20hairstyles/Male%20Celebrity%20Hairstyles.asp?id=101.
5. ↑  balkaninsight.com/2010/07/22/hashim-thaci-from-snake-to-prime-minister/.
6. ↑  www.vesti.ru/video/2238489.
7. ↑  MSNBC
8. ↑  «in.gr». Αρχειοθετήθηκε από το πρωτότυπο στις 20 Νοεμβρίου 2007. Ανακτήθηκε στις 19 Νοεμβρίου 2007.
9. ↑  Armed attack at Kosovo PM's home Αρχειοθετήθηκε 2012-05-26 at Archive.is, BBC News, 7 Ιουνίου 2008.
10. ↑  Kosovo's government brought down by no-confidence vote, ΒΒC, 2 Νοεμβρίου 2010
11. ↑  Kosovo in crisis after LDK quits government, SETimes.com ,18 Οκτωβρίου 2010
12. ↑  Διακηρύττει τη νίκη του στις πρόωρες εκλογές του Κοσόβου, Το Βήμα, 13 Δεκεμβρίου 2010
13. ↑  Κόσοβο: Προς νίκη Θάτσι στις πρόωρες εκλογές Αρχειοθετήθηκε 2010-12-17 στο Wayback Machine. Ναυτεμπορική, 13 Δεκεμβρίου 2010
14. ↑  Για εγκλήματα πολέμου και εμπόριο οργάνων κατηγορείται ο Χασίμ Θάτσι, in.gr, 16 Δεκεμβρίου 2010
15. ↑  Αντιδράσεις για έκθεση Ντικ Μάρτι σχετικά με τον Χ. Θάτσι Αρχειοθετήθηκε 2012-03-03 στο Wayback Machine. ΑΠΕ-ΜΠΕ, 16 Δεκεμβρίου 2010
16. ↑  in.gr, Κυβέρνηση συνασπισμού σχημάτισε ο Χασίμ Θάτσι στο Κόσοβο, 19 Φεβρουαρίου 2011.
17. ↑  Πρώην διοικητής του UCK ο νέος πρωθυπουργός του Κοσόβου[*νεκρός σύνδεσμος*], Nova Sports.gr, με πληροφορίες news.gr, 10 Ιουνίου 2014.
18. ↑  Ανοίγει ο δρόμος για τον σχηματισμό κυβέρνησης στο Κόσοβο, Ζούγκλα, 27 Ιουνίου 2014.
19. ↑  Hashim Thaci elected President of Kosovo, balkaninsight.com, 26 Φεβρουαρίου 2016.
20. ↑  «Kosovo President Thaci Resigns to Face War Crimes Charges». *Balkan Insight*. 5 Νοεμβρίου 2020.. Ανακτήθηκε στις 5 Νοεμβρίου 2020.
21. ↑  «LAJMI I FUNDIT: Hashim Thaçi jep dorëheqje nga posti i presidentit». *Klan Kosova*. 5 Νοεμβρίου 2020.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Χασίμ Θάτσι** |

* Hashim Thaci or When the Little Red-Cap’s Wolf is Tamed Άρθρο για το Χασίμ Θάτσι (4 Ιανουαρίου 2006)

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 78845716
* LCCN: n2009008407
* ISNI: 0000 0001 1475 5533
* GND: 121571297
* NKC: xx0109392

 |

 |


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Hashim Thaçi  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |